钦定古今图书集成/方舆汇编/职方典/第1156卷 > 《岘山书院记》胡价
## 钦定古今图书集成/方舆汇编/职方典/第1156卷 > 《岘山书院记》胡价

万历癸酉，襄阳郡守缺当补，今太守麐洲万公时为
秋官大夫，前太宰杨襄毅公以其名上，上报可，缙绅
咸称得人焉。太守按部，清禔雅饬，泊然鲜嗜，诸所论
厝，率循古循良懿矩，与民便利。未期月，政赫赫然著
矣。暇日进诸士，考德业，质经史，览阁郡之英，辄䜣然
叹曰：“美哉多士！其江汉上游之精萃欤？”顾三年一宾，
隽，计偕者何二三寥落也。乃若取捷南宫，则又间一
见之，岂士之媮耶？抑聚业靡恒，师帅者或未加之意
也？历观诸名胜地，率建置学院，襄阳形胜，甲于天下，
时称多贤，讵可视其落寞而莫之举耶？乃验诸二守
高君、别驾孔君、张君、司理冯君，即郡庠之西昭明书
院废址而辟新之，建门堂燕室，左右斋舍共三十六
间。规制恢廓，栋宇严整，仍购诸经籍藏于中。功既竣，
扁其堂曰“时雨。”盖郡方大亢，太守徒步斋祈，不浃旬
而甘泽沛，适与堂成会即时雨化之意也。门则易“昭
明”曰“岘山”，谓昭明特文艺之选耳，于正道正学无当
也。岘山云者，仿岳麓、白鹿诸胜记之耳。适岁当大比
士，太守纠七邑生儒肄习其中。诸生至，即斋舍为寓，
诸凡膏楮薪廪之类，咸太守给之。太守每间日一至，
校其文而评焉，某才优，某学赡，某当入彀，精鉴赏，拔
出于牝牡骊黄之外，以故诸士争相淬砺，乃秋举于
乡者，视往昔加倍焉。郡人侈其盛，咸归功于太守及
诸郡长，谓不佞宜有以记之。嘻！迹有肇新，法有可继，
机有奇遘，意有渊存。“方城书院湮废数十年，几泯泯
无闻矣。专城者役志于案牍，忽风教为细务，士之弗
竞也固宜。太守殚心振作，诸郡长协力赞成，一毫不
烦于民，则肇新之迹宜纪。院成宴会有禁，私占有禁，
过客旅舍有禁，则可继之法宜纪。士之中选者，皆书
院所拔，若矢发于彀，无或左焉，此奇遘之”机，宜纪。乃
若太守命名之意，可得而纪之乎？夫名，意之表也；意名之实也。岘山当郡治南，如端人正士拱翼而立于
前，其经岘山之祠而瞻礼，则羊侯叔子；陟岘山之巅
而西顾，则隆中忠武侯；俯岘山之麓而东指，则鹿门
庞德公；由岘山之阿而玩憩，则凿齿、日休、孟浩然旧
游存焉。夫上下数千百年，岂数君子已耶？数君子则
环岘山而表著者，虽其潜见殊致，然皆与岘山同名
不朽者。诸士升堂，正襟南望，凝然思，惕然感。论相业，
则澹静为根基；论惠政，则德性为积累；论节操，则隐
洁其巉崖；论风致，则歌咏其烟景。以斯养晦，是谓“抱
德而处；以斯展庸，是谓履道而出。”勋名行谊，当与岘
山并峙。书院益增之而高矣，斯则太守意也。如云“攻
文辞取青紫而已焉”，则浅之乎其指矣。太守名振孙，
直隶合肥人。